Aktueel Die fenominale Boervroue 22 Augustus 2016 | SAUKRADIO.com
Die geskiedenis van die Boervrou is 'n handleiding tot die liefde vir God, Volk en Vaderland. Wat beteken God, Volk en Vaderland? Dit is 'n liefde, 'n begeerte, onbeskryflik groot vir iets wat eg en uniek is. GOD is die begin punt van dit waarin ons glo, sonder Hom is ons niks. Ons VOLK is ons trots en ons VADERLAND is ons erfdeel. Die man die vegter, die vrou die moeder, dit is ons plig. Ons geskiedenis het ons geleer hoe sterk die Boervrou was, 'n pilaar om teen te leun in vreugde en in smart.
'n Stukkie uit die geskiedenis
Die manne is in die veld, die vroue op die plaas, oorlog is verklaar. Die kinders is bang, die manne is bekommerd maar moet veg, die vrou by die huis moet nou kop hou en die man se skoene aantrek want gevaar is oppad. 'n Klop aan die deur en die vrou weet wie dit is. Plase word verbrand en die wat nie vlug nie word in konsentrasie kampe gegooi. In oop trein trokke word moeder en kind aangery na die begin van die einde van baie van ons moeders en kinders van ons Volk. Babas wat sterf omdat hulle die koue of die honger nie kon verduur nie is van die moeder afgeskeur en langs die pad afgegooi. In die kampe het die moeder die een na die ander kindjie aan die dood afgestaan, hoeveel moes hulle nie verduur. Buiten hul smarte was die woord aan die manne moenie ophou veg nie. Die opofferings was groot en tog het die vrou nooit ophou bid en glo dat God hul sal red nie. 27 000 Vrouens en Kinders het gesterf vir iets waarin hulle geglo het, dit waaraan ons vandag nog glo, God, Volk en Vaderland, hulle het gesterf sodat ons iets kon erf. Dit is die Boervrou die Moeder van die Volk. Ons is bevoorreg, ons word voorberei, geestelik en natuurlik, die pad wat ons wil stap is ons keuse. Of is dit? Nee, dit is elke moeder se plig om reg te maak want God het jou kinders in jou hande toevertrou en jy c moet hulle beskerm tot die dood toe. As ons Boervroue saam staan en die moontlike doen deur bymekaar te kom en te leer wat van ons verwag word kan ons manne die geveg aanpak sonder enige bekommernis en met God se genade sal die Vierkleur weer wapper.
Die Tagtigjarige Oorlog van die klein Nederlandse volk teen die Spaanse Ryk was 'n merkwaardigste gebeurtenis. Die belangrikste lesse uit dié lang stryd te leer, is die vurige patriotisme, beslistheid, leeuemoed en die morele waarde van die Nederlandse vrou. Dit was die moeders wat hul seuns van die vroegste jare af geleer het om al hulle kragte in te span, om alle moontlike pogings aan te wend om die vyand te dwarsboom, en nie te rus voor die juk van hul nekke afgewerp is nie. Duisende moeders en dogters het kragdadige grootse werk in stilte gedoen.
Die Nederlandse vroue het die mans met nuwe moed besiel wanneer neerslagtigheid ingetree het. Dit was die vasberadenheid en die morele invloed van die vroue wat die manne aangespoor het om tot die dood toe te volhard en te oorwin. Dit was van hierdie vroue saam met Jan van Riebeeck na die Kaap gekom het. Toe die HOIK later besef dat Kaapland uitermate geskik was vir 'n volksplanting en dat Tafelbaai 'n vername strategiese punt geword het, het hulle Hollanders aangemoedig om daarheen te verhuis. Hulle moes persone van onbesproke karakter en sedelike gedrag wees.
Meeste inwoners in die Kaap was ongetroude mans en vyftig meisies van onbevlekte karakter is uit Holland gestuur. Daardie meisies het geleer om onafhanklik te wees, kragdadig, beginselvas en eerbaar. Ook Franse en Duitsers wat Kaap toe verhuis het, was veral deur hulle vroue aangemoedig en ondersteun omdat hulle hul vaderland verlaat het ter wille van hulle gewetens en vaste beginsels. Hier het hulle Afrikaners in woord en daad geword.
Die Voorsienigheid het dit so beskik dat die land waar die Afrikanervolk tot stand gekom het, so bevoorreg en geseënd was deur die inkoming van die beste en edelste bloed van karaktervaste families. Die vroue was in morele reinheid, innerlike waarde en godsdienstige vrug hoogstaande. Aan die knie van die moeders het die seuns en dogters die beginsels en leefwyse ingedrink wat soos suurdeeg deur die hele geskiedenis van die Afrikanervolk sou werk.
Die eienskappe wat die moeders veral op hulle seuns en dogters afgeprent het, was sindelikheid, eerlikheid, beslistheid, godsvrug, vaderlandsliefde en eerbied vir vader, moeder en ouer persone. Die kinders is geleer om Afrikaners te wees.
Dit was die vroue wat 'n merkwaardig onkeerbare volksgevoel laat ontwaak het. Hulle het die kindertjies 'n liefde ingeboesem vir die nuwe vaderland wat hulle aangeneem het. Die gevolg was dat daar by die seuns en meisies van hul vroegste jare af 'n kragdadige gevoel ontkiem het wat deur die geskiedenis van Suid-Afrika 'n sterk invloed uitgeoefen het. Daardie vasberadenheid is nog in wese by vandag se vroue teenwoordig. Hulle veg vir hulle beginsels en taal en godsdiens en vryheid, selfs al raak sommige mans bedruk.